REPUBLIKA SRBIJA

NARODNA SKUPŠTINA

Odbor za prava deteta

01 Broj 06-2/136-20

29. oktobar 2020. godine

B e o g r a d

Z A P I S N I K

 PRVE SEDNICE ODBORA ZA PRAVA DETETA

ODRŽANE 26. OKTOBRA 2020. GODINE

Sednica je počela u 13,25 časova.

# Sednicom je saglasno članu 47. stav 2. Poslovnika Narodne skupštine, predsedavao Ivica Dačić, predsednik Narodne skupštine i predsednik Odbora za prava deteta.

# Sednici su prisustvovali članovi Odbora: Elvira Kovač i Muamer Zukurlić, potpredsednici Narodne skupštine, Jelena Obradović, Nikola Lazić, Nataša Ivanović, Dubravka Filipovski, Milija Miletić, Milanka Jevtović Vukojičić, Milijana Sakić, Radomir Dmitrović, Jelisaveta Veljković, Anamarija Viček, Zagorka Aleksić, Danijela Veljović i Mirsad Hodžić.

Sednici Odbora je prisustvovao zamenik odsutnog člana Odbora Ljiljana Malušić (Jelena Mijatović, član).

Sednici Odbora nisu prisustvovali: dr Vladimir Orlić, Stefan Krkobabić, Radovan Tvrdišić i Marija Jevđić, potpredsednici Narodne skupštine, kao ni sledeći članovi Odbora Misala Pramenković i prof. dr Aleksandra Pavlović Marković, niti njihovi zamenici.

Sednici je prisustvovao i narodni poslanik Ilija Životić.

Pre prelaska na rad po dnevnom redu, predsednik Odbora je podsetio prisutne da je članom 25. Poslovnika Narodne skupštine utvrđeno da odbor na prvoj sednici bira iz reda svojih članova, predsednika i zamenika predsednika, kao i da je članom 47. stav 2. Poslovnika Narodne skupštine propisano da je predsednik Narodne skupštine, ujedno i predsednik Odbora za prava deteta. Shodno tome, određen je sledeći

D n e v n i r e d:

1. Izbor zamenika predsednika Odbora.

**Prva tačka dnevnog reda - Izbor zamenika predsednika Odbora.**

U diskusiji su učestvovali narodni poslanici: Ivica Dačić, predsednik Odbora i Dubravka Filipovski, član Odbora.

Narodni poslanik, član Odbora Dubravka Filipovski, je predložila i obrazložila predlog da narodni poslanik Jelena Mijatović, član Odbora bude izabrana za zamenika predsednika Odbora.

Pošto nije bilo drugih predloga, Odbor je jednoglasno (17 „za“, nije bilo protiv, nije bilo uzdržanih) izabrao narodnog poslanika Jelenu Mijatović za zamenika predsednika Odbora za prava deteta.

Predsednik Odbora je ukratko informisao narodne poslanike koji su u Dvanaestom Sazivu Narodne skupštine prvi put članovi i zamenici članova Odbora za prava deteta, i tom prilikom je ukazao na specifičnosti koje Odbor ima u odnosu na druge odbore u Narodnoj skupštini, sa posebnim osvrtom na čl. 47. i 67. Poslovnika Narodne skupštine kojima su propisani sastav i nadležnost Odbora. S tim u vezi, istakao je da se Odbor za prava deteta obrazuje kao posebno stalno radno telo Narodne skupštine, kao i da Odbor, osim predsednika Narodne skupštine koji je, po funkciji, predsednik Odbora, čine i potpredsednici Narodne skupštine, predstavnici poslaničkih grupa u Narodnoj skupštini i predsednik Odbora za rad, socijalna pitanja, društvenu uključenost i smanjenje siromaštva. Takođe je ukazao da, za razliku od drugih odbora u Narodnoj skupštini, kojima je broj članova definisan Poslovnikom Narodne skupštine, Odbor za prava deteta nema takvu odredbu, već broj članova Odbora zavisi od broja potpredsednika i broja obrazovanih poslaničkih grupa u Narodnoj skupštini. Naime, predsednik Odbora je pozvao članove i zamenike članova Odbora, da ukoliko imaju neke predloge ili sugestije u vezi sa radom Odbora u budućem periodu, iste dostave Službi Odbora kako bi se zajednički učestvovalo u izradili plan rada Odbora.

 Polazeći od toga da je Poslovnikom Narodne skupštine predviđeno da predsednik Narodne skupštine bude na čelu Odbora za prava deteta, Ivica Dačić, predsednik Odbora je istakao da, i pored svih političkih tema koje su aktuelne, svakako jedna od najvažnijih tema koja se tiče svakog čoveka jesu upravo prava deteta. Zato je predsednik Odbora uputio poziv članovima i zamenicima članova Odbora da pristupe veoma odgovorno i kreativno radu Odbora i izrazio spremnost da da maksimalni doprinos, zajedno sa svima, u narednom periodu, kako bi se osmislile aktivnosti Odbora jer je mišljenja da je oblast prava deteta izuzetno velika i značajna, kao i da zavisi od svih kako i na koji način će da iskoriste mogućnosti predviđene Poslovnikom Narodne skupštine.

Sednica je završena u 13,40 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić Ivica Dačić